VS002450
Datum: 2004-03-20T01:00:00.000+01:00
datum_sodbe_i_stopnje: 2011-11-03T00:00:00.000Z
podrocje: višina odškodnine za nepremoženjsko škodo
institut: telesne bolečine - zmanjšanje življenjske aktivnosti - strah - skaženost
skupina: poškodbe glave in možganov in njihove posledice - poškodbe zob in čeljusti in njihove posledice - poškodbe rok in ramenskega obroča in njihove posledice
fischer: zelo hudi primeri
odskodnina: 115.580 EUR
opombe: II DoR 326/2012. Predlog za dopustitev revizije tožeče stranke je bil zavrnjen, ker ni izkazala odstopa od ustaljene sodne prakse.
sodisce: Vrhovno sodišče

## Oškodovanec

**Spol:**

ženska

**Starostna skupina:**

od 15 do 20 let

Ob škodnem dogodku je obiskovala 2. letnik srednje šole.

## Škodni dogodek

Poškodovana v prometni nesreči kot sopotnica na zadnjem sedežu.

## Poškodba

Difuzna poškodba možganov, mezencefalični sindrom M4, udarnina možganov v spodnjem čelnem delu, oteklina možganov, zlom zgornje čeljustnice desno Le-fort II, zlom nosnih kosti, zlom leve ključnice, omajanje zob 1+,1+, razpočna rana leve spodnje in desne zgornje veke, vdihavanje želodčne vsebine, levosredinska pljučnica, centralna prehodna delna ohromelost desne zgornje okončine.

## Telesne bolečine

25.150 EUR 10 dni zaradi motenj zavesti in sedacije ni čutila bolečin; hude trajne bolečine – 3 dni, hude občasne – 4 dni, srednje hude trajne – 1 teden, zmerne – 10 dni, pojemajoče zmerne – 10 dni, lažje 20 dni; občasne lažje v obliki glavobolov (3x mesečno), pa tudi v vratni hrbtenici ob daljšem sedenju, v levi rami ob nošenju težjih bremen, ob žvečenju.

#### Hospitalizacija

65 dni, od tega 18 dni v intenzivni terapiji (od tega 10 dni sedacija in umetna ventilacija).

#### Ambulantno zdravljenje

40x pregled pri osebnem zdravniku, 10 pregledov pri specialistih

#### Rehabilitacija

Fizioterapija.

#### Nevšečnosti med zdravljenjem

Dihanje prek traheostome (33 dni), jemanje analgetikov, antibiotikov, protektorjev želodčne sluznice; med zdravljenjem in še danes jemanje zdravil proti epilepsiji, vazodilatatorjev in pomirjeval; traheoskopija po odstranitvi dihalne kanile, bronhioskopije, 22x RTG, UZ trebuha, 4x računalniška tomografija glave in možganov, 1x MR – zaradi klavstrofobije MR ni bila izveden do konca, urinski kateter, delovna terapija, logopedske vaje (še v času sojenja).

## Strah

5.430 EUR Primarnega strahu zaradi nezavesti ni utrpela; hud sekundaren strah 14 dni; srednje hud sekundaren strah 14 dni, zmeren strah 3-4 tedne, lažji sekundaren strah 3-4 tedne.

## Zmanjšanje življenjske aktivnosti

82.000 EUR Anatomske posledice - majhne gibalne posledice, ki se kažejo v manjši spretnosti desnice in desne noge, zaradi česar je manj sposobna za tek, plezanje in natančna dela z desnico; rahlo zmanjšana je groba moč vseh mišičnih skupin desne zgornje okončine; manjša deformacija nosne piramide, leve ključnice in daljšega sekalca. Funkcionalne posledice – so hude; slaba je zapomnljivost, hitro se utrudi, oslabljena je sposobnost pozornosti, Izvedbe daljše naloge ni sposbna, potrebuje nadzor in vodenje, Osebnostno se je spremenila, tako da je zelo odprta in celo pretirano zaupljiva in lahkoverna, kar lahko povzroči težave. Za samostojno življenje ne bo sposobna, potrebovala bo stalen, obziren nadzor in potrpežljivost glede na njeno nizko toleranco pri odpravljanju vsakdanjih problemov. Učljivost je zmanjšana. Pred nesrečo je bila odličnjakinja, rednega šolanja po nesreči ni zmogla. Zato se je vključila v Zavod za usposabljanje invalidne mladine. Trpela je duševne bolečine, saj je nastala situacija omejila njeno druženje z dotedanjimi vrstniki. Te je trpela tudi med zdravljenjem; hude duševne bolečine je trpela okoli 4 tedne - bila je privezana, podvržena intenzivni terapiji z zdravili, z vstavljeno kanilo, ki je onemogočala govorjenje. Zmerne duševne bolečine je trpela zadnji mesec hospitalizacije in med 3-mesečno rehabilizacijo, ki je zahtevala kompleksno fizioterapijo, delovne terapije in govorne vaje. Lažje duševne bolečine je trpela 4 mesece (zdravljenje, rehabilitacija, neuspeh pri poskusu nadaljevanja rednega šolanja, vključitev v zavod). Podrejati se je morala režimu ustanove, kar je bilo težko zaradi zmanjšanih sposobnosti prilagajanja. Imela je težave pri stikih z ljudmi, orientaciji v prostoru, skrbi za osebne stvrai, organizaciji aktivnosti, upoštevanju urnikov. Zaveda se, da se je življenje spremenilo, spomni se prejšnje delovne uspešnosti, želja in talentov, zaveda se, da je prej uživalo brezskrbno življenje mladostnice. Zaradi znižane fluksijske tolerance je eksplozivna, nepotrpežljiva, manj vztrajna. Je čustveno labilna, občasno depresivna, slabo razume socialne odnose, je nekritična, vse to pa otežuje socializacijo. Trpela pa jih bo tudi v bodoče zaradi sprememb v nevrokognitivnem smislu.

## Skaženost

3.000 EUR Brazgotina na vratu po traheotomiji, ki se lahko zakrije z ogrlico ali oblačili; deformacija leve ključnice, ki je vidna in otipljiva, je pa večino leta zakrita z oblačili; različne dolžine zgornjih sekalcev, ki se vidijo le pri smejanju ali kazanju zob; manjša deformacija kosnega piramide, ki ni izstopajoča; oteklina korena nosu in oteklina nad ključnico sta komaj opazni. Upoštevana je mladost oškodovanke in pomen opisanih nepravilnosti v tem starostnem obdobju.

---

OZ člen 179, 182